ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Οκτωβρίου 2008 περί κοινοτικής χρηματοδοτικής συμμετοχής στα προγράμματα των κρατών μελών για τον έλεγχο, επιθεώρηση και επιτήρηση της αλιείας για το 2008 [κοινοποιηθείσα υπό τον αριθμό Ε(2008) 6262] (2008/860/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 861/2006 του Συμβουλίου, της 22ας Μαΐου 2006, για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας (1), και ιδίως το άρθρο 21, Εκτιμώντας τα ακόλουθα: (1) Τα κράτη μέλη διαβίβασαν στην Επιτροπή τα προγράμματά τους σχετικά με τον έλεγχο της αλιείας για το 2008 μαζί με τις αιτήσεις για κοινοτική χρηματοδοτική συμμετοχή στις δαπάνες που θα προκληθούν από την υλοποίηση των έργων που περιέχονται σε κάθε πρόγραμμα. (2) Οι αιτήσεις σχετικά με ενέργειες που προβλέπονται στο άρθρο 8 στοιχείο α) του κανονισμού (ΕΚ) αριθ. 861/2006 μπορούν να είναι επιλέξιμες για κοινοτική χρηματοδότηση. (3) Οι αιτήσεις για κοινοτική χρηματοδότηση υποβάλλονται βάσει των κανόνων που προβλέπει ο κανονισμός (ΕΚ) αριθ. 391/2007 της Επιτροπής (2). (4) Είναι σκόπιμο να καθοριστούν τα μέγιστα ποσά και το ποσοστό της κοινοτικής χρηματοδοτικής συμμετοχής εντός των ορίων που προβλέπει το άρθρο 15 του κανονισμού (ΕΚ) αριθ. 861/2006 και να θεσπιστούν οι όροι βάσει των οποίων είναι δυνατή η χορήγησή της. (5) Προκειμένου να είναι επιλέξιμες για τη συμμετοχή, οι ηλεκτρονικές συσκευές εντοπισμού θα πρέπει να πληρούν τους όρους που προβλέπει ο κανονισμός (ΕΚ) αριθ. 2244/2003 της Επιτροπής, της 18ης Δεκεμβρίου 2003, για τον καθορισμό λεπτομερών διατάξεων σχετικά με δορυφορικά συστήματα παρακολούθησης σκαφών (3). (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αντικείμενο Η παρούσα απόφαση προβλέπει κοινοτική χρηματοδοτική συμμετοχή για το 2008 στις δαπάνες οι οποίες πραγματοποιούνται από τα κράτη μέλη για την εφαρμογή των καθεστώτων παρακολούθησης και ελέγχου της κοινής αλιευτικής πολιτικής για το 2008, τα οποία προβλέπονται στο άρθρο 8 στοιχείο α) του κανονισμού (ΕΚ) αριθ. 861/2006 του Συμβουλίου. Καθορίζει το ποσό της κοινοτικής χρηματοδοτικής συμμετοχής για κάθε κράτος μέλος, το ποσοστό της κοινοτικής χρηματοδοτικής συμμετοχής καθώς και τους όρους χορήγησής της. Άρθρο 2 Εκκαθάριση εκκρεμών αναλήψεων υποχρεώσεων Τα κράτη μέλη μεριμνούν για την πραγματοποίηση μέχρι τις 30 Ιουνίου 2012 όλων των πληρωμών για τις οποίες υποβάλλεται αίτηση απόδοσης δαπανών. Οι πληρωμές που θα πραγματοποιηθούν από τα κράτη μέλη μετά την προαναφερθείσα προθεσμία δεν θα είναι επιλέξιμες για απόδοση δαπανών. Οι πιστώσεις του προϋπολογισμού που σχετίζονται με την παρούσα απόφαση θα αποδεσμευτούν μέχρι τις 31 Δεκεμβρίου 2013 το αργότερο. Άρθρο 3 Νέες τεχνολογίες και δίκτυα πληροφορικής Οι δαπάνες που διενεργούνται για την αγορά, εγκατάσταση και τεχνική υποστήριξη τεχνολογίας ηλεκτρονικών υπολογιστών καθώς και για τη δημιουργία δικτύων πληροφορικής, ώστε να καταστεί δυνατή η αποτελεσματική και ασφαλής ανταλλαγή δεδομένων αναφορικά με την παρακολούθηση, τον έλεγχο και την επιτήρηση των αλιευτικών δραστηριοτήτων, είναι επιλέξιμες για χρηματοδοτική συμμετοχή ανερχόμενη στο 50 % των επιλέξιμων δαπανών εντός των ορίων που καθορίζονται στο παράρτημα Ι. Άρθρο 4 Αυτόματες συσκευές εντοπισμού 1. Δαπάνες που διενεργούνται για την αγορά και τον εξοπλισμό αλιευτικών σκαφών με ηλεκτρονικές συσκευές εντοπισμού, οι οποίες βοηθούν στην τηλεπαρακολούθηση των σκαφών από κέντρο παρακολούθησης της αλιείας μέσω συστήματος παρακολούθησης σκαφών (VMS) είναι επιλέξιμες για μέγιστη χρηματοδοτική συμμετοχή 4 500 EUR ανά σκάφος εντός των ορίων που καθορίζονται στο παράρτημα ΙΙ. 2. Εντός του ορίου των 4 500 EUR που προβλέπεται στην παράγραφο 1, η χρηματοδοτική συμμετοχή για τα πρώτα 1 500 EUR επιλέξιμων δαπανών ανέρχεται στο 100 %. 3. Η χρηματοδοτική συμμετοχή για επιλέξιμες δαπάνες που κυμαίνονται μεταξύ 1 500 και 4 500 EUR ανά σκάφος ανέρχεται κατ’ ανώτατο όριο στο 50 % των εν λόγω δαπανών. 4. Οι αυτόματες συσκευές εντοπισμού, προκειμένου να είναι επιλέξιμες, θα πρέπει να πληρούν τους όρους που καθορίζονται από τον κανονισμό (ΕΚ) αριθ. 2244/2003. Άρθρο 5 Συστήματα ηλεκτρονικής καταγραφής και αναφοράς πληροφοριών Οι δαπάνες που διενεργούνται για την αγορά, εγκατάσταση και τεχνική υποστήριξη συστημάτων ηλεκτρονικής καταγραφής και αναφοράς πληροφοριών στα Κέντρα Παρακολούθησης της Αλιείας, ώστε να καταστεί δυνατή η αποτελεσματική και ασφαλής ανταλλαγή δεδομένων αναφορικά με την παρακολούθηση, τον έλεγχο και την επιτήρηση των αλιευτικών δραστηριοτήτων, είναι επιλέξιμες για χρηματοδοτική συμμετοχή ανερχόμενη στο 50 % των επιλέξιμων δαπανών εντός των ορίων που καθορίζονται στο παράρτημα ΙΙΙ. Άρθρο 6 Συσκευές ηλεκτρονικής καταγραφής και αναφοράς πληροφοριών 1. Δαπάνες που διενεργούνται για την αγορά και τον εξοπλισμό αλιευτικών σκαφών με συσκευές ηλεκτρονικής καταγραφής και αναφοράς πληροφοριών, οι οποίες επιτρέπουν στα σκάφη να καταγράφουν και να αναφέρουν ηλεκτρονικά στα Κέντρα Παρακολούθησης της Αλιείας δεδομένα για τις αλιευτικές δραστηριότητες, είναι επιλέξιμες για μέγιστη χρηματοδοτική συμμετοχή 4 500 EUR ανά σκάφος εντός των ορίων που καθορίζονται στο παράρτημα IV. 2. Η συμμετοχή στη χρηματοδότηση δαπανών που διενεργούνται για την αγορά και τον εξοπλισμό αλιευτικών σκαφών με συσκευές ηλεκτρονικής καταγραφής και αναφοράς πληροφοριών ανέρχεται σε ποσοστό 75 % εντός του ορίου των 4 500 EUR που προβλέπεται στην παράγραφο 1. 3. Για να είναι επιλέξιμες για κοινοτική χρηματοδότηση, οι συσκευές ηλεκτρονικής καταγραφής και αναφοράς πληροφοριών πρέπει να πληρούν τους όρους που προβλέπει ο κανονισμός (ΕΚ) αριθ. 1966/2006 του Συμβουλίου (4) και ο κανονισμός (ΕΚ) αριθ. 1566/2007 της Επιτροπής (5). Άρθρο 7 Πρότυπα έργα Οι δαπάνες που διενεργούνται για πρότυπα έργα που αφορούν νέες τεχνολογίες ελέγχου είναι επιλέξιμες για χρηματοδοτική συμμετοχή ανερχόμενη στο 50 % των επιλέξιμων δαπανών εντός των ορίων που καθορίζονται στο παράρτημα V. Άρθρο 8 Επιμόρφωση Οι δαπάνες που διενεργούνται για προγράμματα επιμόρφωσης και ανταλλαγών δημοσίων υπαλλήλων που είναι επιφορτισμένοι με καθήκοντα παρακολούθησης, ελέγχου και επιτήρησης στον τομέα της αλιείας είναι επιλέξιμες για χρηματοδοτική συμμετοχή ανερχόμενη στο 50 % των επιλέξιμων δαπανών εντός των ορίων που καθορίζονται στο παράρτημα VI. Άρθρο 9 Εκτίμηση δαπανών Δαπάνες που πραγματοποιήθηκαν κατά την εφαρμογή συστήματος εκτίμησης των δαπανών για τον έλεγχο της κοινής αλιευτικής πολιτικής πληρούν τις προϋποθέσεις για χρηματοδοτική συνδρομή ανερχόμενη στο 50 % των επιλέξιμων δαπανών εντός των ορίων που ορίζονται στο παράρτημα VII. Άρθρο 10 Σεμινάρια και μέσα ενημέρωσης Οι δαπάνες που διενεργούνται για πρωτοβουλίες που περιλαμβάνουν σεμινάρια και μέσα ενημέρωσης με στόχο την αύξηση της ευαισθητοποίησης μεταξύ των αλιέων και των άλλων παραγόντων του κλάδου, όπως είναι οι επιθεωρητές, οι εισαγγελείς και οι δικαστές, καθώς επίσης και μεταξύ του κοινού γενικά, σχετικά με την ανάγκη καταπολέμησης της ανεύθυνης ή παράνομης αλιείας και την εφαρμογή των κανόνων της κοινής αλιευτικής πολιτικής, είναι επιλέξιμες για χρηματοδοτική συμμετοχή σε ποσοστό 75 % των επιλέξιμων δαπανών εντός των ορίων που καθορίζονται στο παράρτημα VIII. Άρθρο 11 Περιπολικά πλοία και αεροσκάφη για τον έλεγχο της αλιείας 1. Οι δαπάνες που έχουν σχέση με την αγορά και εκσυγχρονισμό πλοίων και αεροσκαφών που χρησιμοποιούνται για την επιθεώρηση και επιτήρηση αλιευτικών δραστηριοτήτων από τις αρμόδιες αρχές των κρατών μελών είναι επιλέξιμες, εντός των ορίων που καθορίζονται στο παράρτημα IX, για χρηματοδοτική συμμετοχή της τάξεως του 50 % επί των επιλέξιμων δαπανών που διενεργούνται από τα κράτη μέλη. 2. Η χρηματοδοτική συμμετοχή που καθορίζεται για κάθε κράτος μέλος στο παράρτημα IX υπολογίζεται βάσει του ποσοστού χρήσης των συγκεκριμένων πλοίων και αεροσκαφών για επιθεώρηση και εποπτεία επί της συνολικής τους ετήσιας δραστηριότητας, όπως δηλώνεται από τα κράτη μέλη. Άρθρο 12 Η παρούσα απόφαση απευθύνεται στα κράτη μέλη. Βρυξέλλες, 29 Οκτωβρίου 2008.

[Source: multi_eurlex | Tokens: 7198]